internetové zhrnutie

MÁJ 2014

ewald frank

Milovaní bratia a sestry v Kristu,

mimoriadne pozdravy z medzinárodného misijného centra v Krefelde v Nemecku.

Hľadíme späť na zhromaždenia, ktoré nám Pán daroval, a na všetky miesta Písma, o ktoré sme sa smeli podeliť s Božím ľudom. Môžeme len povedať, že každé Slovo Božie sa nám stáva stále vzácnejším, vidíme harmóniu medzi Starým a Novým zákonom a obzvlášť zasľúbenia pre dnešok a taktiež, že môžeme mať účasť na tom, čo Boh koná práve teraz.

V súvislosti s Izraelom spomíname na rok 1948, v ktorom Ben Gurion vyhlásil izraelský štát, do ktorého sa môžu vrátiť všetci Židia zo všetkých krajín, v ktorých boli rozptýlení. Spomíname si taktiež na máj roku 1946, keď k bratovi Branhamovi prišiel Anjel Pánov a dal mu veľké poverenie. Áno, môžeme použiť slová „veľké poverenie“ – priniesť zvesť, ktorá predíde druhému príchodu Krista. Tak ako bol dôležitý predchodca a zvesť pri prvom príchode Krista, tak je dôležitá zvesť hodiny teraz – priviesť nás späť k Bohu, späť k Jeho Slovu, späť na počiatok, späť k základu – návrat späť tam, kde bola novozákonná Cirkev na samom začiatku.

Takže, milovaní, rozumieme naplneniu proroctiev pre tento deň a čas. Na jednej strane s Izraelom – Židia sa vrátili z viac ako 150 krajín do zasľúbenej zeme a náš Pán povedal: „…od fíka sa naučte podobenstvu … keď uvidíte všetko toto, vedzte…“ Keď znovu ožije (fík), to bude čas, keď máme vzhliadnuť nahor, pretože naše spasenie sa priblížilo. Myslíme aj na ev. Lukáša 19, kde náš Pán hľadel na Jeruzalem a horko zaplakal, pretože nepoznali deň svojho navštívenia. A potom vo verši 44 náš Pán vyhlásil súd. Môžete si to prečítať. „…a zrovnajú ťa so zemou i tvoje deti v tebe a nenechajú v tebe kameňa na kameni, pretože si nepoznalo času svojho navštívenia.“ Toto je niečo, čo mi skutočne preniká do srdca: Nepoznali, nevideli, že sa zasľúbené Božie Slovo stalo skutočnosťou. Spasiteľ prišiel ku Svojim vlastným a Jeho vlastní Ho neprijali.

A milovaní, hľadíme späť na cirkevné obdobie, v ktorom žijeme, na Božie zasľúbenia, a otázka znie: Kto naozaj poznal tento deň? Hovorím to s veľkým rešpektom: Verím, že brat Branham, ktorého som 10 rokov osobne poznal, bol som s ním v zhromaždeniach v Nemecku, v USA, u neho doma, poznal som jeho službu a stretol som sa s ním aj osobne. Nikto nikdy nemal službu, akú mal tento Boží muž. Keď zostúpilo nadprirodzené svetlo – ohnivý stĺp – a videl vo videní veci, tak to vždy bolo: „Tak hovorí Pán!“ Ale potom si musíme uvedomiť, že mu bolo priamo povedané: „Nie ty, ale zvesť, ktorá ti bude daná, predíde druhému príchodu Krista.“ Pán vzal Svojho služobníka a proroka do slávy, ale zvesť nám zostáva a Všemohúci Boh určil, že som našiel pred Pánom milosť poznať deň, poznať zvesť, poznať, čo Boh v tento deň a čas koná, a mať účasť na rozširovaní zvesti – pravého Slova Božieho.

Milovaní, medzi mnohými otázkami, ktoré mi boli adresované, bola aj táto: „Prečo je toľko rôznych smerov uprostred zvesti tejto hodiny?“

Milovaní, pred Bohom neexistuje mnoho smerov uprostred zvesti alebo uprostred Slova. Existuje len jedna Cirkev, jedna Nevesta, jedna viera, jeden Pán, jeden krst, jeden hlavný smer podľa Slova, v Slove, pod vedením Svätého Ducha. Všetky ostatné smery sú mimo zvesti tejto hodiny. Preto musíme poznať, čo Pán povedal. Pšenica je pšenica a zvyšok pochopíte aj bez toho, aby som to vysvetľoval. Kúkoľ je kúkoľ a každé pravé Slovo Božie, každé zasľúbené Slovo Božie je pre pravé semeno a pravé semeno je pšenica, to je pšenica! A pri návrate Krista bude zožatá len pšenica. Do nebies nepôjde žiadny kúkoľ, ten sa nachádza mimo poľa, kde bude zožatá pšenica.

Musíme porozumieť, milovaní: Dúfam, že chápete, čo sa pokúšam v mene Pánovom povedať. Existuje len jedno pravé Slovo Božie, jedna pravá Cirkev, jedna pravá Nevesta, jedna pravá zvesť tejto hodiny a tá je vždy na 100 % v Božom Slove! Žiadne diskusie o ňom, žiadne debaty, žiadne výklady, každé Slovo Božie je áno a amen a každé zasľúbenie zostáva naveky vekov pravdou.

Takže vo zvesti, v Cirkvi a v Neveste Ježiša Krista existuje len jeden smer. Všetky výklady sú mimo zvesti, všetky vysvetľovania sú mimo zvesti a dovoľte mi v láske povedať toto: Je príliš veľa tých, ktorí hovoria o zvesti, ale oni sú v skutočnosti vo „veku zmätku“ (v anglickom jazyku znie podobne ako slovo „zvesť“), a nie vo zvesti Božieho svätého a zasľúbeného Slova pre dnešok.

Takže sme pochopili, že je čas vyvolania a tak, ako sa skrze službu Jána Krstiteľa naplnila prvá časť zasľúbenia, že obráti srdcia starozákonných otcov k novozákonných deťom (ev. Lukáša 1:16–17), sa teraz napĺňa druhá časť, obrátenie sŕdc detí Božích späť k apoštolským otcom, späť k pôvodnému Slovu, pôvodnému základu. Žiadne vysvetľovania, žiadne výklady, čas sa kráti a návrat Pána je na dosah. To vidíme. Nemôžem zachádzať do podrobností, ale vidíme to s Izraelom, vidíme to s národmi, vidíme, že všetky veci poukazujú na záver. Dokonca i vyvolanie prichádza k záveru. Všetci na svete boli informovaní o zasľúbenom Slove pre dnešok. Myslím na Božiu milosť, že je teraz pravdivé Božie Slovo podávané 172 národom, že veria pravej zvesti tejto hodiny a nie zvláštnym výkladom.

Dovoľte mi ešte raz povedať: Každý výklad je len predstava. Nemá nič spoločné s originálnym Božím Slovom. Nech je každý človek luhár a Boh samotný pravdivý! To je, ako viete, napísané v liste Rimanom 3:4: „…Bôh nech je pravdivý, a každý človek lhár…“ Takže Boh zostáva pravdivý.

Milovaní, Nevesta je už takmer vyvolaná a na základe Zjavenia 19 sa Nevesta pripravila. Podľa Zjavenia 22 na záver Duch a Nevesta hovoria: „Príď! A ten, kto počuje, nech povie: Príď! A kto žízni, nech príde…“ Preto sa vraciame, prichádzame späť, sme navrátení späť k pôvodnému základu, späť k pôvodným učeniam, späť na počiatok.

Dovoľte mi na záver povedať: Boh mi dal veľký podiel na šírení pravého Božieho Slova a v mene Pánovom môžem povedať: Rešpektujem každé Božie Slovo a verím, že pravá Nevesta je Nevesta Slova. V Neveste nie je žiadny výklad! Tak ako bol Ženích Slovom zjaveným v tele, tak je každé zasľúbenie dané Neveste zjaveným Božím Slovom pre dnešok. Musím vám preto povedať: Toto je Boží čas pre Boží ľud a teraz si môžete overiť, či ste časťou Nevesty Slova, ktorá nevykladá, ale zostáva v Božom Slove, alebo či sa nachádzate mimo Slova a tým aj mimo zvesti, bez ohľadu na to, ako často hovoríte: „Zvesť…, zvesť…“ – aby ste mohli byť vo zvesti, musíte byť v Slove, a len ak ste vo zvesti, vtedy ste v pravom Božom Slove. Nebesia a zem pominú, ale Božie Slovo zostáva naveky.

Nech vám Pán požehná a nech je s vami v Ježišovom svätom mene. Amen.

_________________________________________________________________

Ak máte záujem zdarma poštou dostávať literatúru na rôzne biblické témy, môžete nám napísať na túto adresu: Slobodná ľudová misia, I. Krasku 18, Trnava, 917 05.

Internet: www.misia.sk, e-mail: info@misia.sk ☎ 033 5342 991, 0905 414 701

Každý prvý víkend v mesiaci (v sobotu večer o 19:30, v nedeľu ráno o 10:00) môžete na stránkach www.misia.sk naživo sledovať internetové vysielanie v 13 rôznych jazykoch.

Každú poslednú nedeľu v mesiaci (o 13:30) môžete naživo sledovať internetový prenos zo zhromaždenia v Zürichu.

Ďalšie kázania v češtine nájdete na stránkach youtube.com pod názvom svobodnalidovamisie